**Årsberetning 2017**

**Tasta og Eiganes Arbeiderlag** 

**1.0 Årsmøtet 2017**

**Årsmøtet** ble arrangert på Tasta bydelshus, **tirsdag 24.1.17 kl 1900.**

**Valg nytt styre**

**Leder:** Arnt-Heikki Steinbakk(gjenvalg) **Kasserer:** Signe Sirevaag Thorsen(gjenvalg) **Sekretær:** Aina Hauge (gjenvalgt)

**Styremedlemmer:** Katrine Bügel(gjenvalgt), Bettina (gjenvalgt) og Inger Louise Grude (ny)

**Varamedlem:** Oddvar Kristoffersen og Finn Sandberg **Revisor:** Gunnar Berge

**Innkomne saker**

Det var to innkomne saker til årsmøtet utover standard agenda, og disse ble oversendt årsmøtet i Stavanger AP. (Konsekvensutredning av mulige petroleumsforekomster i Lofoten, Vesterålen og Senja, og et forslag om kommunesammenslåingen)

**2.0 Aktiviteter i 2017**

1.maifrokosten ble arrangert på Tasta Bydelshus på tradisjonelt vis, og årets taler var tidligere gruppeleder og ordfører for Ap i Stavanger, Brit Egaas Røen. Årets slagord var «Trygge jobber – nytt flertall!». Det møtte opp omlag 25 deltakere i alle aldre.

Året og aktiviteten i Tasta og Eiganes arbeiderlag ble preget av stortingsvalget og den forutgående valgkampen, hvor flere av våre medlemmer gjorde en stor innsats ved å delta på ulike valgkampaktiviteter. Det ble også arrangert flere husbesøk i begge bydelene, og to stand ble også avholdt på Tastasenteret hvor flere av våre partiveteraner stilte opp. Tilbakemeldinger og respons fra publikum var meget god, og vi erfarte at Tastasenteret er en god plass å gjennomføre våre valgstands på.

Etter valget kunne vi konstatere at spesielt Tasta bydel hadde økt sin oppslutning blant Ap-velgere, og spesielt gledelig var det da Øystein Hansen, som også bor på og er fra Tasta, ble valgt inn som vår fjerde representant til Stortinget.

Julemøtet ble avholdt på Tasta bydelshus, og her holdt kommunalråd og gruppeleder Kari Nessa Nordtun en orientering om årets budsjettprosess og –resultat, og om de politiske utfordringer vår gruppe opplever på Rådhuset. Hun gikk spesielt inn på det spesielle ved årets budsjettforhandlinger ved at opposisjonen nå har samlet seg om et felles budsjett.

Hun viste til våre hovedsaker og satsinger innen skole, barnehage, helse og omsorg og det forhold at fellesbudsjettet legger opp til en gradvis nedtrapping av satsingen på Greater Stavanger til fordel for en sterkere næringsavdeling i kommunen.

Kari var også innom Viking-saken og partiets standpunkt om at vi ikke ønsker at kommunen skal gå inn og bidra med friske penger til fortsatt drift av stadion og fotballklubben, men at vi forventer at aksjonærer og SR-bank nå ordner opp uten at kommunen blir en tapende part for eksempel ved å måtte avskrive eget pant i stadion på ca 70 millioner kroner.

Avslutningsvis svarte Kari på spørsmål fra våre medlemmer.

Tradisjonen tro ble det også servert julegrøt og julekaker, det ble sunget julesanger, og det hele ble avsluttet med julelotteriet. Det var god oppslutning om møtet hvor det deltok om lag 25 medlemmer, og stemningen var som alltid på topp.

**3.0 Medlemmer**

Pr dato er det registrert 87 betalende medlemmer under Tasta og Eiganes Arbeiderlag.

**4.0 Møteaktivitet**

Det har vært avholdt 4 styremøter i 2017, og 3 medlemsmøter (Årsmøtet, 1.mai-frokost og julemøte).

**5.0 Økonomi**

Laget har god kontroll på økonomien, og inntektene kommer fortsatt i hovedsak fra medlemskontingent. Ved utgangen av 2017 var kassabeholdningen på ca. kr 20.000,-.

**5. Andre forhold**

Ingen merknader

Tasta 10.1.2018 / *Arnt-Heikki Steinbakk/leder*